b'\n_START_ARTICLE_\nArsija\n_START_PARAGRAPH_\nArsija, al-arsija ali as-ja (rusko: \xd0\x90\xd0\xbb-\xd0\xbb\xd0\xb0\xd1\x80\xd0\xb8\xd1\x81\xd0\xb8\xd1\x8f/al-larisija) je naziv voja\xc5\xa1ke enote muslimanskih najemnikov, ki so bili v slu\xc5\xbebi Hazarskega kaganata. \xc5\xa0e vedno ni jasno, ali so arsijo sestavljali pripadniki enega muslimanskega plemena ali ve\xc4\x8d plemen. Nejasno je tudi njihovo poreklo. Mnogi zgodovinarji menijo, da so pri\xc5\xa1li iz Horezma, drugi pa poudarjajo, da je\xc2\xa0\xc2\xbbAs\xc2\xab\xc2\xa0tur\xc5\xa1ki naziv za Alane in so zato prepri\xc4\x8dani, da so bili alanskega porekla._NEWLINE_Arabskih viri trdijo, da je arsija tvorila jedro hazarske armade in je imela izjemen vpliv na hazarsko politiko. Te trditve verjetno niso povsem to\xc4\x8dne in so bile verjetno namenjene prikazovanju pretirano velikega pomena muslimanske skupnosti v hazarski dr\xc5\xbeavi._NEWLINE_Arsija je pogosto delovala neodvisno od hazarske vlade. Del pogodbe, ki je najemnike vezala na slu\xc5\xbebo v hazarski dr\xc5\xbeavi, jim je namre\xc4\x8d zagotavljal, da jih ne smejo uporabiti v spopadih z muslimani. Arsija je leta 913 iz zasede napadla vikin\xc5\xa1ko ladjevje, ki je imelo zagotovljen prost prehod do Kaspijskega jezera, in pobila tiso\xc4\x8de ruskih vojakov.'